DIMET พุ่ง 12.56% คาดเก็งกำไรหลังหุ้นเป็นขาลงมานาน-เล็งล้างขาดทุนสะสมปีนี้
DIMET พุ่ง 12.56% คาดเก็งกำไรหลังหุ้นเป็นขาลงมานาน-เล็งล้างขาดทุนสะสมปีนี้ โดย ณ เวลา 11.31 น. อยู่ที่ระดับ 2.24 บาท บวก 0.25 บาท หรือ 12.56% ด้วยมูลค่าซื้อขาย 24.37 ล้านบาท
20 ต.ค. 2560

ผู้สื่อข่าวรายงานว่า บริษัท ไดเมท (สยาม) จำกัด (มหาชน) หรือ DIMET ณ เวลา 11.31 น. อยู่ที่ระดับ 2.24 บาท บวก 0.25 บาท หรือ 12.56% ด้วยมูลค่าซื้อขาย 24.37 ล้านบาท คาดเก็งกำไรทางเทคนิคหลังหุ้นเป็นขาลงมานาน และแผนธุรกิจที่น่าสนใจโดยเฉพาะแผนเล็งล้างขาดทุนสะสมให้หมดในปีนี้

อนึ่งก่อนหน้านี้นายปัญญา บุญญาภิวัฒน์ ประธานกรรมการ ระบุว่า แผนการดำเนินงานงวดปี 60/61 (ก.ค.60-มิ.ย.61) ว่า บริษัทตั้งเป้ายอดขายแตะ 500-600 ล้านบาท ซึ่งยอดขายดังกล่าวจะมาจากการจำหน่ายสินค้าให้กับโครงการโครงสร้างพื้นฐานที่จะเกิดขึ้นในประเทศ หรือโครงการจากหน่วยงานรัฐ อาทิ โครงการรถไฟฟ้า เป็นต้น และการจำหน่ายสินค้าให้กับกลุ่มผู้รับเหมา
โดยคาดยอดขายจะมาจากกลุ่มผู้รับเหมาเป็นหลักหรือสัดส่วนการขายที่ 60-70% หรือราว 200-300 ล้านบาท ส่วนที่เหลือจะเป็นยอดขายผ่านตัวแทนจำหน่ายตามภูมิภาคต่างๆ และยอดขายจากต่างประเทศ
นอกจากนี้จะพยายามล้างขาดทุนสะสมที่มีอยู่ 24.11 ล้านบาท ให้หมดภายในงวดปี 60/61 และจะพยายามจ่ายปันผลให้กับผู้ถือหุ้นให้ได้ตามนโยบายของบริษัท สำหรับแผนการล้างขาดทุนสะสม จะนำผลกำไรจากการดำเนินงานมาล้างขาดทุนที่มีอยู่